Syksyllä ja talvella UV-säteilyn määrä Suomessa on niin vähäistä, ettei suojaustarvetta ole.
Lumeton maa heijastaa UV-säteilyä huonosti, mutta lumi heijastaa UV-säteilyä hyvin. Tämän vuoksi keväällä pitkään ulkoiltaessa kasvot ja silmät on syytä suojata UV-säteilyltä, vaikkei UV-indeksi olisikaan vielä ylittänyt kolmea. Keväthangilla hiihdettäessä kasvot jo ruskettuvat hyvin ja lumesta heijastunut UV-säteily voi aiheuttaa silmille sarveiskalvon tulehduksen, joka osuvasti tunnetaan myös "lumisokeutena".
UV-säteily vaikuttaa elimistöön pienemmilläkin UV-indeksin arvoilla kuin kolme. Suojaussuositus UV-indeksin ollessa yli kolme perustuu siihen, että kun UV-indeksi on yli kolmen, voi iho saada jo niin suuren annoksen, että se palaa.